**Tisztelt Érdeklődők!**

Az elmúlt időszakban sürgető igényként merült fel a szolgáltatók (kistermelők és falusi szállásadók) részéről az ***elsődlegesen magánlakóházként használt, de forgalombahozatal céljából élelmiszerek rendszeres készítésére használt helyiségekre, az ott zajló ételkészítésre és étkeztetésre vonatkozó követelményekre***vonatkozó Jó Higiéniai Gyakorlat kidolgozása.

A kistermelőkre vonatkozó hazai jogi szabályozás lehetővé teszi falusias, tanyasias vagy vidéki környezetben a házi élelmiszerekhez és gasztronómiai hagyományokhoz kapcsolódó tevékenységek bemutatását, és az elkészített élelmiszerek felkínálását helyben fogyasztásra a gazdaság helyén (falusi vendégasztal). Tekintettel arra, hogy **a vendégasztal szolgáltatásra vonatkoznak az élelmiszer higiéniáról szóló 852/2004/EK rendelet előírásai**, **a nevezett tevékenység szabályait** **a Vendéglátás és Étkeztetés Jó Higiéniai Gyakorlata Útmutató önálló fejezeteként tervezzük az érintett szakmai szervezetekkel közösen kidolgozni**.

**A GHP Munkacsoport nyilvános üléseire ezúton is meghívja a téma iránt érdeklődő falusi (egyéb) szálláshely szolgáltatókat, falusi vendégasztalt működtető kistermelőket, vidéki gasztronómiai hagyományokat falusias környezetben bemutatni szándékozókat, vendéglátó szakembereket.**

**Kérjük, hogy gyakorlati tapasztalata, elképzelései megosztásával segítse a GHP Munkacsoport munkáját, elősegítve ezzel célunkat: az elkészült munka az élelmiszer-biztonságot szavatoló, a falusi szálláshely szolgáltatók, falusi vendégasztalt szolgáltatást nyújtók által is megvalósítható, elfogadott, munkájukat ténylegesen segítő és nem utolsó sorban a jogszabályoknak megfelelő, a hatóságok elvárásait kielégítő anyag legyen.**

**Az ülések helyszíne**: 1024 Budapest, Keleti K. u. 24. Élelmiszer és Takarmánybiztonsági Igazgatóság földszinti tanácsterme.

Az üléseken elfogadott szövegek terveink szerint 4 hétig kikerül a munkacsoportban dolgozó szakmai szervezetek és a NÉBIH honlapjára, azokhoz ez alatt az idő alatt vefo@nebih.gov.hu e-mail címen bárki hozzászólhat, javaslatot tehet a változtatása, kiegészítésre. A hozzászólások – amelyet kérünk szövegszerűen, az útmutatóba beemelhető fogalmazásban megtenni – feldolgozása a negyedik hét utáni következő munkacsoportülésen megtörténik, majd a fejezet-rész lezárásra kerül.

Budapest, 2015. augusztus 27.

Vendéglátás GHP Munkacsoport nevében:

Zoltai Anna